গতকাল এই পরামর্শ দেওয়ার আগে তেজপ্রতাপ পটনার রাস্তায় নিজেও অশ্বারোহী হয়ে নজর কেড়েছেন। লালুপ্রসাদের ১০ নম্বর সার্কুলার রোডের বাড়ি থেকে ঘোড়ায় চড়ে তিনি গিয়েছিলেন আধ কিলোমিটার দূরে দেশরত্ন মার্গে নিজের সরকারি বাসভবনে।
মন্ত্রী হওয়ার পরে এই ঠিকানাটি তাঁর জন্য বরাদ্দ হলেও তেজপ্রতাপ এখন সেখানে থাকেন না। তাই ফটকের সামনে ঘোড়া থেকে নেমে ফিরে গিয়েছেন পিতৃগৃহেই। ফেরার সময়ে অবশ্য গাড়িতেই ফিরেছেন। পরে সাংবাদিকদের বলেছেন, ‘‘গাড়ির জন্যই এত দূষণ এবং এত যানজট। ঘোড়াই ভাল।’’
তার আগে নীল জিন্‌স ও ছাইরঙা পুলওভার শোভিত অশ্বারোহী তেজপ্রতাপকে দেখে স্থানীয়দের অনেকেরই মনে পড়েছে প্রাক্তন বাহুবলী এবং অধুনা মোকামার নির্দল (আগে ছিলেন জেডিইউ’তে) বিধায়ক অনন্ত সিংহকে! পটনার ভিআইপি এলাকার রাস্তায় আগে হামেশাই শোনা যেত তাঁর ঘোড়া অথবা ঘোড়ায় টানা গাড়ির অশ্বক্ষুরতাল।
গতকাল ঘোড়সওয়ার স্বাস্থ্যমন্ত্রীর নিরাপত্তারক্ষীদের কেউ তাঁকে অনুসরণ করেছেন ঘোড়ায়, কেউ হেঁটে। আগাগোড়াই মন্ত্রীর পাশে ছিলেন একজন ঘোড়সওয়ার জকি! কিছুক্ষণের জন্য একজন পদাতিক রক্ষীকে মন্ত্রীর ঘোড়ার রাশ ধরতেও দেখা গিয়েছে। তেজপ্রতাপের অনুরোধে তাঁকে ঘোড়াটি দিয়েছিলেন বিহার মিলিটারি পুলিশ কর্তৃপক্ষ। ঘোড়া থেকে নেমে তেজপ্রতাপ বলেন, ‘‘অনেকদিন পরে ঘোড়ায় চড়ে ভাল লাগল। কয়েকবছর আগে নিয়মিত চড়তাম।’’
আগামী ১ জানুয়ারি থেকে নয়াদিল্লিতে চালু হচ্ছে সেখানকার মুখ্যমন্ত্রী অরবিন্দ কেজরীবালের জোড়-বিজোড় ফর্মুলা। জোড় সংখ্যার তারিখে রাজধানীর রাস্তায় চলবে জোড় সংখ্যার রেজিস্ট্রেশন নম্বরের গাড়ি। বিজোড় সংখ্যার তারিখে রাস্তায় নামা গাড়ির নম্বরপ্লেটে দেখা যাবে কেবল বিজোড় সংখ্যাই। বিশেষ কিছু ক্ষেত্রে ছাড় দিয়ে এই নিয়ম পরীক্ষামূলকভাবে ১৫ দিন চলবে।
পটনার মাত্রাছাড়া দূষণ নিয়ে সম্প্রতি উদ্বেগ প্রকাশ করেছেন বিহারের মুখ্যমন্ত্রী নীতীশ কুমার। উদ্বিগ্ন পটনা হাইকোর্টও। এই পরিস্থিতিতে নীতীশের স্বাস্থ্যমন্ত্রীর কথায় জল্পনা ছড়াচ্ছে, দূষণ নিয়ন্ত্রণে তাহলে কি বিহারের রাজধানীতে বাধ্যতামূলক হবে অশ্বারোহণ! যাঁরা শারীরিকভাবে সক্ষম নন, তাঁদের জন্য কি ফিরবে এক্কা-ছ্যাকরা-জুড়ি-ব্রুহাম!
তবে, ঘোড়ায় চড়ার জন্য বিরোধীরা কটাক্ষ করেছে তেজপ্রতাপকে। রাজ্য বিজেপি’র নেতা প্রেম কুমার বলেছেন, ‘‘পরিকাঠামোর অভাবে সরকারি হাসপাতাল ধুঁকছে। আর স্বাস্থ্যমন্ত্রী ঘোড়ায় চড়ে বেড়াচ্ছেন!’’